|  |  |
| --- | --- |
| Notat | |
| Titel: | Undervisningsportfolio på Det Samfundsvidenskabelige Fakultet |
| Reference: | Ole Friis |
| Notat sendt til: | VILU |
| Notat sendt til orientering til: |  |
| Status: | Intern brug |

## Indledning

SDU’s [delpolitik for universitetspædagogik og pædagogisk kompetenceudvikling](https://www.sdu.dk/-/media/files/om_sdu/dokumentation_tal/uddannelseskvalitet+(070114)/delpolitikker/4+delpolitik+for+universitetspaedagogik.pdf) foreskriver, at ’*Alle ansatte undervisere har en undervisningsportfolio, der dokumenterer deres undervisningskompetencer, pædagogiske og didaktiske kompetencer samt udvikling heraf.’*

Undervisningsportfolien styrker institutternes pædagogiske kompetenceudvikling og herunder kvaliteten i undervisningen, og den er et redskab til at understøtte, at alle ansatte undervisere opfylder krav til pædagogiske og didaktiske kompetencer for den stilling, de varetager. Herigennem understøtter undervisningsportfolien de studerendes læring og universitetets forskningsbaserede undervisning.

## Overordnede rammer

En undervisningsportfolio ved Det Samfundsvidenskabelige Fakultet består af to dele

* En grundportfolio, som er obligatorisk for alle fastansatte undervisere
* En udvidet portfolio, som er frivillig

Alle fastansatte medarbejdere med undervisningspligt (adjunkter, lektorer og professorer) skal have udarbejdet et grundportfolio. Nærværende notat udstikker rammerne for denne undervisningsportfolio.

### Grundportfolio (obligatorisk)

Denne obligatoriske del af undervisningsportfolien en slags kort statusbeskrivelse, der typisk kan holdes på 1-2 A4-sider.

Grundportfolien består af fire afsnit:

1. Pædagogisk idé/ grundsyn
2. Undervisningserfaring
3. Pædagogisk kompetence
4. Pædagogisk kompetenceudviklingsplan (NB: frivillig)

*1. Pædagogisk idé/ grundsyn*

Dette afsnit indeholder personlige overvejelser over problemstillinger knyttet til universitetsundervisning, eksempelvis

* Den røde, pædagogiske tråd i din praksis (incl. dit læringssyn)
* En forklaring af sammenhængen mellem din pædagogiske praksis og de relevante uddannelsers formål og kompetencemål
* De pædagogiske overvejelser, der styrer dine valg
* Dit syn på din egen rolle som underviser
* Dine forventninger til dine studerende
* Hvordan du forholder dig til din institutions pædagogisk perspektiv
* Andet relevant

*2. Undervisningserfaring*

Dette afsnit indeholder en sammenfatning af tidligere og nuværende signifikante undervisningsopgaver. Afsnittet kan suppleres med erfaring inden for uddannelsesudvikling og -planlægning:

* Deltagelse i og ansvar for udvikling og planlægning af nye uddannelser eller revision af eksisterende uddannelser
* Andet relevant

*3. Pædagogisk kompetence:*

Dette afsnit beskriver typisk adjunktuddannelse eller anden kompetencegivende pædagogisk uddannelse

Afsnittet kan suppleres med anden pædagogisk kompetence og erhvervelse heraf:

* Pædagogiske jobfunktioner
* Kortere kurser i pædagogik
* Konferencer (med og uden paper)
* Pædagogisk udviklingsprojekt
* Bidrag til pædagogisk udvikling
* Uformelle forløb om undervisning og pædagogik
* Andre kurser og arbejde der har pædagogisk relevans
* Andet relevant

*4. Pædagogisk kompetenceudviklingsplan:*

Dette afsnit følger af, at delpolitik for universitetspædagogik og pædagogisk kompetenceudvikling kræver, at der ved manglende opfyldelse af kompetencekrav – på baggrund af undervisningsportfolien – udarbejdes en plan for, hvordan og hvornår kompetencerne erhverves. Typisk aftaler den enkelte medarbejder dette med sin institutleder i forbindelse med en medarbejderudviklingssamtale. Dette afsnit er dog frivilligt.

### Udvidet portfolio (frivillig)

Den udvidede portfolio er en begrundet statusbeskrivelse samt en reflekteret praksisbeskrivelse. Underviseren sammensætter sin udvidede portfolio ud fra de dele af nedenstående liste, der er relevante i sammenhængen:

* Personlig udvikling
* Undervisningsmetoder og eksamensformer: En beskrivelse af og refleksion over anvendte egne undervisningsmetoder og eksamensformer.
* Undervisningsmaterialer: Eksempler på udarbejdet undervisningsmateriale, herunder e-læringsmateriale.
* Uddannelsesevaluering: Resultater af studenterevalueringer og opfølgninger på disse.
* Andre former for uddannelses-/undervisningsevaluering.
* Pædagogisk udvikling
* Udvikling af uddannelsernes pædagogiske grundlag
* Deltagelse i kollegasparring
* Supervision af kolleger
* Pædagogisk adjunktvejledning
* Pædagogisk udvikling: af uddannelser, kolleger, udvikling og/eller afholdelse af kurser/workshop/seminarer med pædagogisk indhold
* Disseminering af egne erfaringer og praksis eller anden formidling af pædagogisk indhold

MOVL / Opdateret 15. august 2018